ประกาศเจตนารมณ์ร่วมเป็นเครือข่ายกระจายความรู้ กินเค็มแบบพอดี ต้องมีไอโอดีน ลงไปในระดับพื้นที่
นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวในการเปิดงานรณรงค์วันไอโอดีนแห่งชาติ "กินเค็มพอดี ต้องมีไอโอดีน" ว่า กระทรวงสาธารณสุขขับเคลื่อนส่งเสริมการบริโภคไอโอดีนอย่างต่อเนื่อง ตามที่สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี พระราชทานคำแนะนำ ซึ่งไอโอดีนทำให้คุณภาพร่างกายเมตาบอลิซึมดีขึ้น แต่การขับเคลื่อนต้องมีภาคีเครือข่ายมาช่วยกระจายองค์ความรู้ลงไปในระดับพื้นที่ จึงร่วมกับกรมส่งเสริมการปกครองท้องถิ่น กรมการปกครอง กรมสนับสนุนบริการสุขภาพ เครือข่ายลดบริโภคเค็ม สมาคมโรคไตแห่งประเทศไทย สมาคมเชฟแห่งประเทศไทย สมาคมร้านอาหารไทยและสตรีทฟู้ด และสมาคมการค้าธุรกิจประกาศเจตนารมณ์ขับเคลื่อนภาคีเครือข่ายกระจายความรู้ กินเค็มแบบพอดี ต้องมีไอโอดีน ลงไปในระดับพื้นที่ ขับเคลื่อนให้เกิดชุมชน/หมู่บ้านไอโอดีนครอบคลุมทั่วประเทศในปี 2570 ผ่านแพลตฟอร์มไอโอดีน ซึ่งปัจจุบันมีชุมชน/หมู่บ้านไอโอดีน 23,911 แห่ง พร้อมดึงเครือข่ายผู้ประกอบการอาหารมาช่วยส่งเสริมอีกแรง ด้าน นพ.สุวรรณชัย วัฒนายิ่งเจริญชัย อธิบดีกรมอนามัย กล่าวว่า สถานการณ์โรคขาดสารไอโอดีนของประเทศไทยดีขึ้นตามลำดับ โดยเฉพาะกลุ่มเสี่ยงคือ หญิงตั้งครรภ์ สำหรับความครอบคลุมการใช้เกลือเสริมไอโอดีนในครัวเรือนดีขึ้นจากปี 2563 ที่ใช้ร้อยละ 80.2 เพิ่มเป็น ร้อยละ 84.2 ในปี 2564 แต่ยังไม่ผ่านเกณฑ์มาตรฐานขององค์การอนามัยโลกที่กำหนดไม่น้อยกว่า น้อยละ 90 จึงจำเป็นต้องเฝ้าระวังสถานการณ์และให้ความรู้ความเข้าใจที่ถูกต้องส่งเสริมให้ประชาชนปรุงประกอบอาหารด้วยผลิตภัณฑ์เสริมไอโอดีนโดยเฉพาะพื้นที่ที่ยังมีปัญหาเรื่องการขาดสารไอโอดีน ส่วนใหญ่เป็นพื้นที่เปราะบาง มี 2 ประเด็นคือ พื้นที่กายภาพเข้าถึงเกลือไอโอดีน เดิมอยู่แถบภาคเหนือและอีสาน ปัจจุบันดีขึ้นตามลำดับ พื้นที่ความเชื่อ ประเพณี วัฒนธรรม เช่น ภาคใต้ริมทะเล มักเชื่อว่าไม่ขาดไอโอดีน จริงๆ แต่จากการสำรวจหลายพื้นที่ ประชาชนส่วนหนึ่งก็ยังขาดไอโอดีน จึงต้องรุกเข้าไปสร้างทัศนคติและพฤติกรรมการบริโภค สร้างการเข้าถึง ส่วนการเฝ้าระวังว่าพื้นที่ไหนขาดสารไอโอดีน ทำได้จาก 3 ส่วนคือ เฝ้าระวังในหญิงตั้งครรภ์ ถ้าปัสสาวะมีไอโอดีนต่ำจะสะท้อนว่าพื้นที่นั้นคนอาจขาดสารไอโอดีน สุ่มตรวจเกลือไอโอดีนในร้านค้าและชุมชน โดย อย.ร่วมกับกรมวิทยาศาสตร์การแพทย์ ถ้าต่ำก็อาจมีปัญหา และการเฝ้าระวังโรคสำคัญ ซึ่งโรคคอพอกหายไป แต่ที่สัมพันธ์กันคือ พื้นที่ไอคิวดีมักไม่ค่อยขาดสารไอโอดีน